CELEX: 62009CN0520
Language: sk
Date: 2009-12-15 00:00:00
Title: Vec C-520/09 P: Odvolanie podané 15. decembra 2009 : Arkema France SA proti rozsudku Súdu prvého stupňa (siedmej komory) z  30. septembra 2009 vo veci T-168/05, Arkema/Komisia

13.2.2010   
            
            
               SK
            
            
               Úradný vestník Európskej únie
            
            
               C 37/27
            
         Odvolanie podané 15. decembra 2009: Arkema France SA proti rozsudku Súdu prvého stupňa (siedmej komory) z 30. septembra 2009 vo veci T-168/05, Arkema/Komisia
   (Vec C-520/09 P)
   2010/C 37/34
   Jazyk konania: francúzština
   
      Účastníci konania
   
   
      Odvolateľka: Arkema France SA (v zastúpení: M. Debroux, advokát)
   
      Ďalší účastník konania: Európska komisia
   
      Návrhy odvolateľky
   
   
               —
            
            
               zrušiť rozsudok Súdu prvého stupňa z 30. septembra 2009 vo veci T-168/05,
            
         
               —
            
            
               zaviazať Komisiu na náhradu trov konania.
            
         
      Odvolacie dôvody a hlavné tvrdenia
   
   Na podporu svojho odvolania odvolateľka uvádza štyri odvolacie dôvody.
   Odvolateľka vo svojom prvom odvolacom dôvode uvádza, že Súd prvého stupňa porušil pravidlá týkajúce sa pripísateľnosti materskej spoločnosti zodpovednosti za porušenie práva hospodárskej súťaže dcérskou spoločnosťou. Odvolateľka v tejto súvislosti poukazuje na rozpornosť samotného znenia napadnutého rozsudku, pretože Súd prvého stupňa v tomto rozsudku uvádza, že domnienka rozhodujúceho vplyvu materskej spoločnosti na jej dcérsku spoločnosť je vyvrátiteľnou domnienkou, ktorá môže byť vyvrátená v prípade, ak materská a/alebo dcérska spoločnosť predložia dôkazy preukazujúce nezávislosť dcérskej spoločnosti, a zároveň tvrdí, že úlohou materskej spoločnosti je zaistiť jednotné riadenie dcérskych spoločností v rámci skupiny spoločností, a to najmä prostredníctvom rozpočtového dozoru. De iure z toho vyplýva nevyvrátiteľná domnienka rozhodujúceho vplyvu materskej spoločnosti na svoje dcérske spoločnosti a v zmysle tohto názoru Súdu prvého stupňa by dcérska spoločnosť nemala možnosť predložiť dôkaz o svojej nezávislosti na trhu.
   Spoločnosť Arkema vo svojom druhom odvolacom dôvode poukazuje na porušenie zásady nediskriminácie vyplývajúcej z nevyvrátiteľnej povahy domnienky rozhodujúceho vplyvu materskej spoločnosti na jej dcérske spoločnosti, pretože z dôvodu tejto domnienky sa s účastníkmi kartelu zaobchádza rôznym spôsobom v závislosti od toho, či patria alebo nepatria do skupiny spoločností.
   Odvolateľka vo svojom treťom odvolacom dôvode tvrdí, že napadnutý rozsudok porušuje zásadu rovnosti zaobchádzania a právo na spravodlivé konanie, pretože v odpovedi na žalobný dôvod založený na porušení základných procesných požiadaviek, ktoré vyplývalo z nedostatku odôvodnenia, sa Súd prvého stupňa zaoberal len tvrdeniami spoločnosti Elf Aquitaine, ktorá je materskou spoločnosťou spoločnosti Arkema, a nie tvrdeniami, ktoré uviedla Arkema. Hoci platí, že Súd prvého stupňa nemá povinnosť vyčerpávajúcim spôsobom vypracovať odôvodnenie všetkých úvah vyjadrených účastníkmi konania, nič to nemení na tom, že odôvodnenie napadnutého rozsudku musí umožniť odvolateľke presne rozpoznať úvahy, ktorými sa Súd prvého stupňa vo vzťahu k odvolateľke riadil.
   Spoločnosť Arkema vo svojom štvrtom odvolacom dôvode napokon poukazuje na porušenie zásady proporcionality, ktoré spočíva v tom, že jej obrat bol pri určovaní základu sankcie zohľadnený Komisiou dvakrát, a na omyl, ktorého sa Súd prvého stupňa dopustil tým, že potvrdil, že Komisia nemala inú možnosť, ak sa nechcela odchýliť od usmernení k metóde stanovovania pokút. Tým Súd prvého stupňa pripísal usmerneniam Komisie všeobecnú záväznosť, ktorú však nemajú. Podľa odvolateľky také usmernenia predstavujú skôr smerodajné pravidlá postupu a nie právne pravidlá, ktoré by bola administratíva povinná v každej situácii dodržiavať.